
Бүген Татарстан Республикасы Президенты Р.Н. Миңнеханов Биек Тау авылында яңа йөзү бассейнын ачты.

Бассейнда тәүлегенә 576 кеше йөзеп чыга алачак.

Татарстан Президенты яңа бассейн бинасын карап чыкты һәм башкарылган эшләрнең югары сыйфатлы булуын билгеләп үтте.

Рөстәм Миңнеханов ассызыклаганча, Бүген Биектау районы актив үсештә, массакүләм спортны үстерүдә зур уңышларга ирешә. «Бу районда мин үзем эшләгән идем, мондагы уңай үзгәрешләрне күрәм. Яңа спорт объектлары төзелә, массакүләм спортны үстерүдә күп көч куела, – диде Татарстан Республикасы Президенты. - Бүген республикада 11 меңнән артык спорт объекты бар, шулардан 239сы ябык бассейн. Республика халкының яртысы спорт һәм физкультура белән шөгыльләнә».

Аннары Татарстан Республикасы Президенты йөзү буенча халыкара ярышларда җиңү яулаган Егор Куимовка Россия Федерациясе Президенты Рәхмәтен тапшырды.

Эш сәфәре барышында Биек Тауда Татарстан Республикасы Президенты яңа «Байгыш» балалар бакчасы төзелешенең барышы белән танышты. Объект 340 урынга исәпләнгән.
Татарстан Президенты Биек Тауда яңа бассейн ачты һәм төзелеп килүче балалар бакчасын карап чыкты